El conseller d'Interior Miquel Buch, acompanyat pel director general de Prevenció, Extinció d'Incendis i Salvaments, Manel Pardo, ha presidit avui l'acte de lliurament de vuit vehicles lleugers nous per als Equips de Prevenció Activa Forestal (EPAF).
Des d'aquesta setmana, els Bombers de la Generalitat ja disposen d'aquests vehicles, que substitueixen els anteriors que havien quedat obsolets.
Amb aquesta incorporació les unitats EPAF guanyen mobilitat per desplaçar-se a les zones de treball amb el material necessari per desenvolupar les tasques de prevenció i suport en l'extinció d'incendis forestals que realitzen durant tot l'any.
El conseller, que ha agraït la feina feta a l'equip directiu dels Bombers, ha afirmat que " amb aquesta nova incorporació, avui comença un nou període.
Hem passat moltes hores de nit i per fi comença a sortir el sol ", ha dit.
Tot i així, el titular d'Interior ha recordat que " encara queda molta feina per a fer, a nivell d'infraestructures i de material ".
En aquest context, Buch ha destacat que " la renovació de la flota de vehicles forma part del Pla Estratègic 2025 dels Bombers de la Generalitat ".
El conseller també ha destacat la " lliçó apresa".
Mai més hem de tornar a deixar caure el sistema d'emergències tal com va passar en l'època de l'adversitat econòmica ".
Aquesta incorporació es fa en el marc del Pla Estratègic de la Direcció General de Prevenció, Extinció d'Incendis i Salvaments, aprovat per Acord de Govern, i del Projecte de Bombers 2025, que s'està desplegant amb l'objectiu de millorar la flota mòbil i potenciar al màxim l'operativitat del cos de Bombers de la Generalitat de Catalunya.
La incorporació d'aquests vehicles, en sistema d'arrendament amb manteniment integral inclòs per un període de cinc anys sense dret a compra, comporta la despesa de 558.729,60€ que es distribueix en les anualitats següents:
La contractació de la despesa fou efectuada el 16 d'abril de 2019 i el Govern va aprovar el 9 de maig l'expedient plurianual i la seva fiscalització per la Intervenció de la Generalitat de Catalunya el 13 de maig del mateix any.
A l'acte també hi ha assistit el cap del Cos de Bombers, l'inspector David Borrell; el subdirector general Tècnic, Antonio Ramos, altres comandaments operatius del Cos, i personal de les diverses unitats EPAF.
Els nous vehicles són el resultat de la redacció d'un projecte previ en què es van estudiar les necessitats i el seu disseny amb la mateix unitat EPAF.
Són vehicles tot terreny tipus pick-up, model Toyota Hillux amb motor diesel de 150 CV, de doble cabina amb capacitat per a 5 persones i 1000 kg de càrrega útil.
Les característiques tot terreny més destacades són:
A la zona de càrrega es disposa d'una estructura tancada amb portes per facilitar l'accés als materials.
Està dividida en dues zones interiors, amb prestatges, calaixos i safates corredisses.
Un espai net per a dotació personal, i un altre espai per a la dotació específica EPAF i els EPI's de motoserrista.
Pel que fa al sistema de comunicacions, incorpora una pantalla tablet a l'interior del vehicle extraïble per a les funcions EPAF, i un sistema que registra dades de posicionament i actuació del vehicle, però ampliable a d'altres funcions de seguiment.
EPAF (Equips de Prevenció Activa Forestal)
Els Bombers de la Generalitat disposen de nou unitats EPAF distribuïdes per les diferents regions d'emergències.
Aquestes unitats tenen cada vegada més importància, atesa la descentralització del període de campanya forestal.
Són equips de prevenció i suport que treballen amb eines manuals, com el magall, i mecàniques, com la motoserra.
Fan tasques de prevenció en el manteniment i la neteja de punts d'aigua públics (i que utilitzen els mitjans aeris per carregar aigua durant les tasques d'extinció d'un incendi de vegetació) establint zones perimetrals de seguretat.
Així mateix, donen suport a les línies d'aigua i al GRAF (Grup d'Actuacions Forestals) en incendis forestals així com també en cremes prescrites i són els encarregats de guiar la maquinària pesada que s'incorpora en el dispositiu d'extinció d'un incendi forestal per obrir franges.
També s'encarreguen de la creació i el manteniment de la cartografia operativa dels Bombers de la Generalitat.
Les seus de les unitats EPAF són a Igualada (Regió d'Emergències Metropolitana Sud), Montblanc (RE Tarragona), Moià i Solsona (RE Centre), Gandesa/Móra d'Ebre (RE Terres de l'Ebre), Figueres i Santa Coloma de Farners (RE Girona), Granollers (RE Metropolitana Nord) i, aquest any, a Tremp (Regió d'Emergències de Lleida).
Renovació de la flota mòbil dels Bombers de la Generalitat
Amb el lliurament d'aquests vehicles, Interior enceta la renovació de gairebé la meitat de la flota de vehicles del cos de Bombers de la Generalitat, per substituir els vehicles més antics.
A banda d'aquests 8 vehicles lleugers, aquest 2020 també està prevista la renovació de 263 vehicles lleugers (180 dels quals s'incorporaran abans de la campanya forestal i la resta amb lliuraments esglaonats, durant el segon trimestre de l'any) amb un import total de 18,5 milions d'euros distribuïts en sis anualitats.
Igualment, Interior té prevista l'adquisició de 92 camions (autobombes rurals BRP) per un import total de 39,9 milions d'euros distribuïts en quatre anualitats (2020-2024).
Actualment, aquests vehicles es troben en fase de fabricació i es preveu el seu lliurament de forma esglaonada a partir del mes de setembre del 2020.